**Proces - verbal**

**al ședinței ordinare a Consiliului Județean Vrancea**

**din data de 5 iunie 2025**

În data de 5 iunie 2025, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința ordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici.

**Președintele Consiliului Județean Vrancea, domnul Nicușor Halici,** a deschis ședința ordinară, convocată prin Dispoziția nr. 127 din 30 mai 2025, cu îndeplinirea procedurilor legale în materie. Ședința s-a desfășurat cu prezența fizică a aleșilor locali, caracterul public al acesteia fiind asigurat prin publicarea pe site a minutei, imediat după ședință și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 29 de consilieri județeni din 32 de consilieri județeni în funcție. Absenți au fost domnii: Carabă Ionel, Onia Cristian și Toader Constantin.

**Președintele Consiliului Județean Vrancea, domnul Nicușor Halici** a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

În conformitate cu prevederile legale, domnul președinte Nicușor Halici a dat cuvântul secretarului general al județului, doamna Raluca Dan, pentru a supune spre aprobare procesul-verbal al ședinței extraordinare din 22 mai 2025 și procesul verbal al ședinței extraordinare convocată de îndată în 29 mai 2025.

**Fiind supuse votului, ambele procese -verbale au fost aprobate cu unanimitate de voturi.**

**Președintele Consiliului Județean Vrancea, domnul Nicușor Halici** a propus suplimentarea ordinii de zi cu proiectele de hotărâri definitivate după convocarea ședinței, proiecte care au parcurs etapele impuse de Codul Administrativ, având rapoartele și avizele cerute de lege:

**15**. *Aprobarea contractării unei finanțări rambursabile interne în valoare de 80.000.000 lei.*

**16.** *Înscrierea sub aspect valoric și cantitativ în evidențele contabile ale Unității Administrativ-Teritoriale Județul Vrancea, a masei lemnoase aferentă unui număr total de 120 arbori cu un volum brut total de 816,12 mc.*

**17**. *Acordarea de gratuitate elevilor care învață în sistemul educațional din județul Vrancea, pentru accesul la obiectivele Muzeului Vrancei.*

**Atât suplimentarea ordinii de zi, cât și ordinea de zi a ședinței în integralitatea sa au fost aprobate cu unanimitate de voturi.**

**Președintele Consiliului Județean Vrancea, domnul Nicușor Halici** a precizat că nu a fost depus nici un amendament la proiectele de hotărâri supuse dezbaterii și a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese.

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind „*Numirea* *administratorilor provizorii ai SOCIETĂȚII SERVICII PUBLICE VRANCEA S.R.L.”*

**Președintele Consiliului Județean Vrancea, domnul Nicușor Halici** a reamintit plenului consiliului județean că a fost aprobată echipa de conducere a societății *SERVICII PUBLICE VRANCEA S.R.L.,* dar între timp a fost înregistrată o demisie (cea a administratorului cu drepturi depline) , ulterior a venit o comunicare de la Agenția pentru Monitorizarea și Evaluarea Performanțelor Întreprinderilor Publice prin care Consiliul Județean a fost atenționat că doar un membru din trei poate fi angajat în sistemul public. Având în vedere și celelalte condiții care trebuie avute în vedere cu privire la propunerile de administratori cu drepturi depline și drepturi limitate, se va supune aprobării înlocuirea celor 2 administratori cu depturi limitate și numirea unuia cu drepturi depline.

**Președintele Consiliului Județean Vrancea, domnul Nicușor Halici** a rugat liderii grupurilor politice să facă nominalizări pentru funcția de administrator provizoriu al societății *SERVICII PUBLICE VRANCEA S.R.L.* cu drepturi depline și pentru cele două funcții de administrator cu drepturi limitate.

*Grupul PSD a propus pentru funcția de administrator cu drepturi depline pe doamna Ostafi Claudia, iar pentru functia de administrator cu drepturi limitate pe domnul consilier județean Bucur Nelu.*

*Grupul PNL a propus pentru funcția de administrator cu drepturi limitate pe domnul consilier județean Mărgărit Ovidiu.*

*Grupul AUR nu a avut propuneri.*

**Președintele Consiliului Județean Vrancea, domnul Nicușor Halici** a obținut acordul celor propuși, urmând ca secretariatul tehnic sa întocmească buletinele de vot.

**La punctul 2** proiectul *„Aprobarea Statutului, Organigramei, Statului de funcții și Regulamentului de organizare și funcționare ale Societății SERVICII PUBLICE VRANCEA SRL”*

**Vicepreședintele Consiliului Județean Vrancea, domnul Epure Alexandru Ciprian**,a solicitat lămuriri cu privire la modificările de statut, la codurile CAEN, dorind să afle informații cu privire la partea de activitate ce ține de bazinul de înot, de structurile Salvamont Vrancea, având în vedere că în codurile C.A.E.N. nu se mai regăsesc unele dintre ele.

**Președintele Consiliului Județean Vrancea, domnul Nicușor Halici** a clarificat faptul că procedurile necesare pentru avizării și autorizării, inclusiv reglementările activității bazinului de înot cât și a bazelor Salvamot necesită mult timp până am fi în posesia autorizațiilor, ceea ce ar duce la o stagnare a întregii activități a societății comerciale. De aceea se va începe cu drumurile județene unde reglementările sunt mult mai facile din punct de vedere al obținerii unei avizări rapide. Astfel, se urmărește ca activitatea să nu fie sistată, urmând ca ulterior să aibă loc etapizarea celorlalte activități în funcție de condițiile care vor fi îndeplinite de societate.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 3** proiectul privind *” Aprobarea bugetului de venituri și cheltuieli al Societății SERVICII PUBLICE VRANCEA SRL, pe anul 2025”*

**Vicepreședintele Consiliului Județean Vrancea, domnul Epure Alexandru Ciprian** a solicitat să știe când va reusi societatea **SERVICII PUBLICE VRANCEA SRL** să intre în teren cu utilajele.

**Președintele Consiliului Județean Vrancea, domnul Nicușor Halici** a precizat că după aprobarea celor 3 hotărâri, urmează ca societatea SERVICII PUBLICE VRANCEA SRL să fie înregistrată la Direcția Județeană de Finanțe pentru atribuirea codului fiscal și mai apoi să se demareze proceduri de achiziții, echipamente și ocuparea posturilor din organigramă și din statulul de funcții, proces care nu depinde de aparatul de specialitate al Consiliului Județean.

**Domnul consilier județean Cel -Mare Ionel** a amintit faptul că în trecut a fost nevoie de multe autorizații pentru a obține titulatura de Parc Industrial, concluzionând că în tot acest timp s-au făcut toate demersurile necesare.

**Președintele Consiliului Județean Vrancea, domnul Nicușor Halici** a precizat faptul că nu au fost justificate cheltuielele în trecut și nu s-a realizat nimic din punct de vedere administrativ.

Președintele consiliului județean a specificat că nu se vor mai plăti suplimentar posturi, acestea fiind ulterior ocupate de către consilierii din cadrul Cabinetului Președintelui, reducând astfel semnificativ costurile.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 4** proiectul privind *„Transformarea unor posturi contractuale din statul de funcţii al Direcției Generale de Asistență Socială și Protecția Copilului Vrancea”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 5** proiectul privind *“Actualizarea inventarului bunurilor aparținând domeniului public al județului Vrancea pentru imobilul Spital de Psihiatrie Cronici Dumbrăveni, identificat la poziția 196 în anexa domeniului public al Județului Vrancea”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 6** proiectul privind „*Solicitarea transmiterii imobilului teren în suprafață totală de 32.553 mp, situat în extravilanul comunei Movilița, județul Vrancea, proprietar U.A.T Panciu, din domeniul public al Orașului Panciu în domeniul public al județului Vrancea”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 7** proiectul privind „ *Aprobarea Notei conceptuale și a Temei de proiectare pentru obiectivul de investiții „Lucrări de construire cale de acces către Campus profesional integrat liceal și universitar, județul Vrancea”*

**Președintele Consiliului Județean Vrancea, domnul Nicușor Halici** a menționat faptul că în maxim două săptămâni vom avea detaliile tehnice ale proiectului Campus Universitar, urmând ca apoi să se înceapă execuția, menționând că lucrările pentru alimentarea cu energie electrica au început deja.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 8** proiectul privind„*Aprobarea Notei conceptuale și a Temei de proiectare pentru obiectivul de investiții "Consolidare și reabilitare Spital de Psihiatrie Cronici Dumbrăveni, județul Vrancea”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 9** proiectul privind „*Aprobarea documentației tehnice la faza: Notă conceptuală și Temă de proiectare pentru obiectivul de investiții “Consolidare și restaurare Casa Apostoleanu - C1 și C2, str. Cuza Vodă, nr. 50-52, municipiul Focșani, județul Vrancea.*

**Vicepreședintele Consiliului Județean Vrancea, domnul Epure Alexandru Ciprian** a relatat faptul că și la proiectul cu Spitalul și la acesta sunt menționate cele două surse de finanțare, și a întrebat dacă există o evaluare preliminară sau dacă este stabilită deja finanțarea.

**Președintele Consiliului Județean Vrancea, domnul Nicușor Halici** a menționat faptul că trebuie să avem documentația tehnică necesară pregătită și apoi urmează a fi depusă unde se va decide în prealabil.

**Domnul consilier județean Cel -Mare Ionel** a întrebat dacă litigiul obiectivului a luat sfârșit.

**Președintele Consiliului Județean Vrancea, domnul Nicușor Halici** a confirmat că decizia încheierii litigiului este definitivă și irevocabilă, rămâmând în proprietatea județului Vrancea și a mulțumit pe această cale aparatului tehnic de specialitate, juriștilor în special, care au reprezentat Consiliul Județean.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 10** proiectul privind „*Aprobarea documentației tehnico-economice la faza Notă conceptuală și Temă de proiectare pentru obiectivul de investiții “Amenajare spațiu pentru spălătorie în curtea Centrului Rezidențial pentru Persoane Vârstnice Odobești, Vrancea*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 11** proiectul privind „*Aprobarea redistribuirii fondurilor între proiectele înscrise în programul de investiții al bugetului local (sursa A) pe anul 2025, precum și virări de credite bugetare în cadrul aceluiași capitol bugetar, inclusiv între programele aceluiaşi capitol”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 12** proiectul privind *“Înscrierea sub aspect valoric și cantitativ în evidențele contabile ale Unității Administrativ-Teritoriale Județul Vrancea, a masei lemnoase aferentă unui număr de 1666 arbori cu un volum brut de 792,4 m.c. „*

**Președintele Consiliului Județean Vrancea, domnul Nicușor Halici** a informat opinia publică despre faptul că scăderea pânzei freatice a dus în mai multe zone la uscarea unui numar impresionant de arbori, fenomen care a căpătat mare amploare din cauza secetei, luând în considerare pe viitor ridicarea talvegului râului Siret în aval de Suraia spre Vulturu, care ar readuce pânza freatică pe o zonă largă.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 13** proiectul privind privind *„ Diminuarea domeniului public al Județului Vrancea cu suprafața de teren de 19315 mp, aferentă drumului județean 205R, situată pe amplasamentul coridorului de expropriere al lucrării de utilitate publică de interes național ,,Autostrada Focșani-Buzău”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 14** proiectul privind “*Diminuarea domeniului public al Județului Vrancea cu suprafața de teren de 4256 mp, aferentă drumului județean 204E, situată pe amplasamentul coridorului de expropriere al lucrării de utilitate publică de interes național ,,Autostrada Focșani-Buzău”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 15** proiectul privind *„Aprobarea contractării unei finanțări rambursabile interne în valoare de 80.000.000 lei ”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**Vicepreședintele Consiliului Județean Vrancea, domnul Pîslaru Sorin** având în vedere analiza documentației puse la dispoziție, a referatelor tehnice, a autorizațiilor de construire și hotărârile aferente obiectivelor propuse spre finanțare prin credit bancar, a dorit să știe de ce nu au fost prevazute din timp aceste investiții în bugetul multi-anual al județului, de ce nu au fost depuse cereri de finanțare nerambursabile prin P.N.R.R., Anghel Saligny fonduri europene, în condițiile în care infrastructura rutieră este eligibilă.

Totodată, domnul Vicepreședinte Pîslaru Sorin, a solicitat clarificări în legatură cu gradul de îndatorare al județului Vrancea, dorind să afle limita maximă, dacă mai sunt alte credite în analiză pentru următorii ani sau dacă există riscul depășirii pragului de 30% prevăzut în Legea 273/2006.

**Președintele Consiliului Județean Vrancea, domnul Nicușor Halici**, a menționat că suntem la 11% ca și grad de îndatorare, iar conform legii, limita maximă este de 30%. Prioritar este evitarea punerii în pericol a siguranței vrâncenilor deoarece situația critică din unele cazuri o impune.

**Domnul consilier județean Cel -Mare Ionel a** menționționat că în mandatul trecut, o serie de poduri care deveniseră impracticabile au fost recondiționate în funcție de gravitatea lor, urmând ca și celelalte să fie,în timp, reabilitate.

**Președintele Consiliului Județean Vrancea, domnul Nicușor Halici** a clarificat faptul că pentru împrumut, trebuie să se aleagă de pe piața liberă cel mai avantajos produs pentru a fi solvabili, eligibili și pentru a primi finanțare. De asemenea, documentația la nivel tehnic trebuie să fie aprobată.

**Domnul consilier județean Claudiu Matei** a solicitat să știe de unde provine diferența pentru lucrările de reabilitare la podul din localitatea Satul Nou din Panciu, valoarea propusă pentru a fi finanțată din împrumut fiind de 21 000 000 lei, iar valoarea totală a obiectivului de investiție fiind în jur de 44 000 000 lei și dacă banii alocați anul acesta, respectiv 16 000 000 lei, vor fi alocați în altă parte.

**Președintele Consiliului Județean Vrancea, domnul Nicușor Halici** a precizat că vor fi alocați doar 16 000 000 lei dintr-un total de peste 100 000 000 lei necesari pentu cele 5 poduri, 4 dintre ele fiind propuse pentru creditare. În bugetul inițial sumele nu acopereau investițiile deoarece pentru începerea procedurilor de achiziție, licitație și de atribuire a contractelor de achiziție s-a facut o bugetare minimă. De asemenea, construirea unui pod într-un singur an, este imposibil de realizat.

**Vicepreședintele Consiliului Județean Vrancea, domnul Epure Alexandru Ciprian** a întrebat dacă există o estimare a unui intervalul de timp mai scăzut decât în alte lucrări, astfel încât decizia de a lua împrumutul sa se justifice prin a avea banii la dispoziție imediat și pentru a face investiția cât mai rapid.

**Președintele Consiliului Județean Vrancea, domnul Nicușor Halici** a adaugat că după ce se va face selecția băncilor pentru împrumutul solicitat de către un expert autorizat cu care Consiliul Județean are contract de prestare servicii, va fi supusă unei analize naționale, iar în același timp contractele de execuție să fie semnate.

**Vicepreședintele Consiliului Județean Vrancea, domnul Epure Alexandru Ciprian** a întrebat dacă se apelează la acest împrumut pentru a face plați imediat, pentru a evita ca viitorii constructori să nu întârzie execuția lucrărilor.

**Președintele Consiliului Județean Vrancea, domnul Nicușor Halici** a precizat că situația aceasta depinde dacă avem sau nu diriginți de șantier implicați sau poate depinde și de alte probleme, dar mai presus de toate sunt condițiile contractuale pe care trebuie sa le respecte executanții.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 16** proiectul privind privind „*Inscrierea sub aspect valoric și cantitativ în evidențele contabile ale Unității Administrativ-Teritoriale Județul Vrancea, a masei lemnoase aferentă unui număr total de 120 arbori cu un volum brut total de 816,12 mc. ”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 17** proiectul privind *„Acordarea de gratuitate elevilor care învață în sistemul educațional din județul Vrancea, pentru accesul la obiectivele Muzeului Vrancei*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**S-a revenit la proiectul de hotărâre în scris pe ordinea de zi la punctul 1, fiind explicată procedura de vot aplicabilă acestuia.**

La punctul 1, proiectul de hotărâre privind „*Numirea administratorilor provizorii ai SOCIETĂȚII SERVICII PUBLICE VRANCEA S.R.L.”*

S-a dat citire procesului - verbal de catre președintele comisiei de numarare si de validare a voturilor, dl. Marin Vasile, consemnându-se următoarele:

-Doamna Ostafi Claudia a obtinut 19 voturi „ pentru”;

-Domnul Bucur Nicușor a obtinut 16 voturi „ pentru”;

-Domnul Mărgărit Florin Ovidiu a obtinut 25 voturi „ pentru”.

Având în vedere votul secret exprimat, doamna Ostafi Claudia a întrunit numărul de voturi necesar pentru a fi numită administrator provizoriu cu drepturi depline al *SOCIETĂȚII SERVICII PUBLICE VRANCEA S.R.L.”.*

*Domnii Bucur Nelu Nicușor și domnul Mărgărit Florin Ovidiu au întrunit numărul de voturi necesar pentru a fi numiți administratori provizorii cu drepturi limitate ai SOCIETĂȚII SERVICII PUBLICE VRANCEA S.R.L.”.*

**Fiind supus votului deschis, proiectul de hotărâre a fost adoptat în unanimitate.** (30 voturi ”pentru”)

Epuizându-se punctele înscrise pe ordinea de zi, președintele consiliului județean, domnul Nicușor Halici, a declarat închise lucrările ședinței ordinare a Consiliului Județean Vrancea din 5 iunie 2025.

**Președintele**

**Consiliului Județean Vrancea**

**Nicușor HALICI**

**Secretarul general al județului**

**Raluca Dan**